
ПРЕССЪОБЩЕНИЕ

25 септември 2026 г.

Управителният съвет на БНБ определи нивото на антицикличния капиталов буфер, приложим към кредитни рискови експозиции в Република България, на 2.25% през четвъртото тримесечие на 2027 г., въз основа на оценка по чл. 5, ал. 3 и 4 от Наредба № 8 на БНБ от 27 април 2021 г. за капиталовите буфери, комбинираното изискване за буфер, ограниченията върху разпределенията и препоръката за допълнителен собствен капитал (Наредба № 8 на БНБ).
Съгласно чл. 5, ал. 3 от Наредба № 8 на БНБ, при оценката за нивото на антицикличния буфер се отчитат както референтният индикатор по чл. 5, ал. 1 от Наредба № 8 на БНБ, така и съответните насоки на Европейския съвет за системен риск (ЕССР) и други показатели, които БНБ е преценила за подходящи за отразяване на цикличния системен риск. Към края на второто тримесечие на 2026 г. съотношението кредит/БВП, изчислено според публикуваната на интернет страницата на БНБ методология, възлиза на 77.9%. Отклонението на показателя от дългосрочния тренд е отрицателно (-14.0 процентни пункта), което съответства на нулева стойност на референтния индикатор за антицикличния буфер.

Тъй като стандартният показател за отклонението на съотношението кредит/БВП от дългосрочния тренд не отразява адекватно тенденциите в цикличните рискове, при оценката за нивото на антицикличния буфер се вземат под внимание и допълнителни индикатори, фокусирани върху кредитния пазар, задлъжнялостта, пазара на недвижими имоти, както и общото състояние на икономическата среда.

Българският банков сектор остава устойчив през второто тримесечие на 2026 г., подкрепен от солидна капиталова позиция и ликвидни буфери, които благоприятстват кредитното предлагане. Годишният кредитен растеж в неправителствения сектор се ускорява през първото полугодие на 2026 г., на фона на  стабилния растеж на привлечените депозити в банковата система  през периода. Търсенето на кредити от домакинствата се подкрепя от ниските лихвени проценти по ипотечните заеми и стабилните условия на пазара на труда.

Външната среда остава несигурна, като геополитическото напрежение, повишените  цени на енергоносителите и по-слабите перспективи за глобален растеж създават рискове както за икономическата активност, така и за инфлацията. За България тези фактори биха могли да окажат натиск върху външното търсене и да засилят вътрешния ценови натиск, по-специално чрез повишаване на цените на енергията и услугите.

Въз основа на анализа и избрания от БНБ подход на „направлявана дискреция“, запазването на антицикличния капиталов буфер на ниво от 2.25% има за цел да съхрани устойчивостта на банковата система при евентуален натиск, произтичащ от натрупващото се вътрешно напрежение преди всичко по линия на интензивния кредитен растеж и вторични ефекти от несигурната външна среда. 
Допълнителна информация за използваната методология и предишните решения за антицикличния капиталов буфер може да се намери в раздел „Капиталови буфери“.

[image: image1.png]